CELEX: 32020R0351
Language: fi
Date: 2020-02-28 00:00:00
Title: Komission asetus (EU) 2020/351, annettu 28 päivänä helmikuuta 2020, Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse sitruunahapon (E 330) käytöstä kaakao- ja suklaatuotteissa (ETA:n kannalta merkityksellinen teksti)

4.3.2020   
               
               
                  FI
               
               
                  Euroopan unionin virallinen lehti
               
               
                  L 65/1
               
            
         KOMISSION ASETUS (EU) 2020/351,
         annettu 28 päivänä helmikuuta 2020,
         Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse sitruunahapon (E 330) käytöstä kaakao- ja suklaatuotteissa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
                  
               
                     (2)
                  
                  
                     Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.
                  
               
                     (3)
                  
                  
                     Sitruunahappo (E 330) on asetuksen (EY) N:o 1333/2008 liitteen II nojalla hyväksytty käytettäväksi elintarvikelisäaineena elintarvikeryhmässä 05.1 ”Kaakao- ja suklaatuotteet, jotka kuuluvat direktiivin 2000/36/EY soveltamisalaan”, enimmäismäärän ollessa 5 000 mg/kg.
                  
               
                     (4)
                  
                  
                     Maaliskuun 6 päivänä 2018 toimitettiin hakemus, joka koski elintarvikeryhmään 05.1 ”Kaakao- ja suklaatuotteet, jotka kuuluvat direktiivin 2000/36/EY soveltamisalaan”, kuuluvan sitruunahapon (E 330) käyttöä koskevien edellytysten muuttamista nostamalla sen enimmäismäärää maitosuklaassa siten, että se on 10 000 mg/kg. Hakemus asetettiin myöhemmin jäsenvaltioiden saataville asetuksen (EY) N:o 1331/2008 4 artiklan mukaisesti.
                  
               
                     (5)
                  
                  
                     Sitruunahappo (E 330), kun sitä käytetään stabilointiaineena kaakaomassassa, joka sisältää runsaasti polyfenoleita, alentaa pH:ta ja reagoi osaan polyfenoleita siten, että se syventää kaakaomassan väriä sille luonteenomaisiin vaaleanpunertaviin sävyihin sekä antaa kaakaomassalle hedelmille ja marjoille ominaisen happaman maun. Sekä vaaleanpunertava sävy että hedelmille ja marjoille ominainen hapan maku säilyvät valmiissa tuotteessa eli suklaassa. Hakemuksesta käy ilmi, että tällä hetkellä hyväksytty enimmäismäärä 5 000 mg/kg ei riitä halutun vaaleanpunertavan sävyn ja hedelmille ja marjoille ominaisen happaman maun tuottamiseen, vaan siihen tarvitaan 10 000 mg/kg :n enimmäismäärä. Sitruunahapon (E 330) ja polyfenolien välisen reaktion osalta sitruunahapon (E 330) ja kaakaomassan suhteen on oltava vakio, jolloin sitruunahapon (E 330) suuremman käyttömäärän vuoksi kasvaa myös kaakaon kiintoaineiden kokonaismäärä valmiissa tuotteessa. Tämä lopputuote olisi näin ollen Euroopan parlamentin ja neuvoston direktiivin 2000/36/EY (3) liitteessä I vahvistetun maitosuklaan määritelmän mukainen.
                  
               
                     (6)
                  
                  
                     Komission on pyydettävä asetuksen (EY) N:o 1331/2008 3 artiklan 2 kohdan nojalla Euroopan elintarviketurvallisuusviranomaiselta lausunto asetuksen (EY) N:o 1333/2008 liitteessä II vahvistetun unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen.
                  
               
                     (7)
                  
                  
                     Elintarvikealan tiedekomitea arvioi vuonna 1990 sitruunahapon (E 330) turvallisuuden ja vahvisti sen hyväksyttävän päiväsaannin ”määrittelemättömäksi” (4). Termiä ”määrittelemätön” käytetään, kun saatavilla olevien toksikologisten, biokemiallisten ja kliinisten tietojen perusteella aineen kokonaispäiväsaanti, joka syntyy sen luonnollisesta esiintymisestä ja sen nykyisestä käytöstä elintarvikkeissa niin suurina määrinä kuin on tarpeen halutun teknologisen vaikutuksen saamiseksi, ei aiheuta vaaraa terveydelle.
                  
               
                     (8)
                  
                  
                     Sitruunahappo (E 330) on elintarvikelisäaine, joka on asetuksen (EY) N:o 1333/2008 liitteen II mukaisesti hyväksytty käytettäväksi useissa eri elintarvikkeissa. Enimmäismäärän nostamisen siten, että se on 10 000 mg/kg maitosuklaan osalta, ei odoteta vaikuttavan merkittävästi kokonaisaltistukseen.
                  
               
                     (9)
                  
                  
                     Koska sitruunahapon (E 330) käytön hyväksyminen maitosuklaassa määrän ollessa 10 000 mg/kg edellyttää edellä tarkoitetun luettelon sellaista ajan tasalle saattamista, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.
                  
               
                     (10)
                  
                  
                     Näin ollen on aiheellista hyväksyä sitruunahapon (E 330) käyttö maitosuklaassa määrän ollessa 10 000 mg/kg.
                  
               
                     (11)
                  
                  
                     Sen vuoksi asetuksen (EY) N:o 1333/2008 liitettä II olisi muutettava.
                  
               
                     (12)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 1333/2008 liite II tämän asetuksen liitteen mukaisesti.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä helmikuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 354, 31.12.2008, s. 16.
         
            (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
         
            (3)  Euroopan parlamentin ja neuvoston direktiivi 2000/36/EY, annettu 23 päivänä kesäkuuta 2000, elintarvikkeena käytettävistä kaakao- ja suklaatuotteista (EYVL L 197, 3.8.2000, s. 19).
         
            (4)  Reports of the Scientific Committee for Food, Twenty-fifth series, 1991, s. 13 (https://ec.europa.eu/food/sites/food/files/safety/docs/sci-com_scf_reports_25.pdf)
      
      
         
            LIITE
            Lisätään asetuksen (EY) N:o 1333/2008 liitteessä II olevaan E osaan elintarvikeryhmään 05.1 ”Kaakao- ja suklaatuotteet, jotka kuuluvat direktiivin 2000/36/EY soveltamisalaan” kohdan E 330 jälkeen uusi kohta seuraavasti:
            
               
                            
                        
                        
                           ”E 330
                        
                        
                           Sitruunahappo
                        
                        
                           10 000 
                        
                        
                            
                        
                        
                           Ainoastaan maitosuklaa”